b'\n_START_ARTICLE_\nAdrenokromi\n_START_SECTION_\nSkitsofreniahypoteesi\n_START_PARAGRAPH_\n1950-luvun tienoilla tehdyt tutkimukset ovat osoittaneet ett\xc3\xa4 adrenokromi metaboloituu yhdeksi kahdesta muusta aineesta, dihydroksi-indoliksi tai adrenolutiiniksi. Dihydroksi-indoli saattaa tasapainottaa adrenaliinin aiheuttamia ahdistus- ja masennusvaikutuksia v\xc3\xa4hent\xc3\xa4en j\xc3\xa4nnityst\xc3\xa4 ja \xc3\xa4rtyneisyytt\xc3\xa4. Adrenokromin puutteellinen prosessointi johtaa kuitenkin siihen, ett\xc3\xa4 tuotteena syntyy myrkyllinen, adrenokromin kanssa yhdistyv\xc3\xa4 adrenolutiini. Abram Hoffer sek\xc3\xa4 Humphry Osmond esittiv\xc3\xa4t hypoteesin, jonka mukaan adrenokromi-adrenolutiini-yhdistelm\xc3\xa4 johtaa aivojen normaalien kemiallisten prosessien h\xc3\xa4iriintymiseen. T\xc3\xa4m\xc3\xa4 prosessien h\xc3\xa4iriintyminen olisi heid\xc3\xa4n hypoteesinsa mukaan vastuussa skitsofrenian ja joidenkin muiden mielenterveyden h\xc3\xa4iri\xc3\xb6iden oireistosta  "Adrenokromihypoteesi" -kirjoituksessaan he arvioivat, ett\xc3\xa4 suuriannoshoito niasiinilla ja C-vitamiinilla voisi parantaa osan skitsofreniaoireistoista v\xc3\xa4hent\xc3\xa4m\xc3\xa4ll\xc3\xa4 aivojen adrenokromia .\n_START_SECTION_\nAdrenokromi huumausaineena\n_START_PARAGRAPH_\nAdrenokromisemikarbatsoni on usein mainittu huumausaineena. Se ei kuitenkaan ole psykedeelinen tai hallusinogeeninen huume ja sen psykoaktiiviset vaikutukset kuvataan yleisesti miedoiksi tai ovat ylip\xc3\xa4\xc3\xa4t\xc3\xa4ns\xc3\xa4 kyseenalaistettuja. _NEWLINE_Yhten\xc3\xa4 syyn\xc3\xa4 siihen yleiseen harhaluuloon, ett\xc3\xa4 adrenokromi olisi hallusinogeeninen p\xc3\xa4ihde, lienee kirjailija Hunter S. Thompsonin kuvaus adrenokromin \xe2\x80\x9dhuumausainek\xc3\xa4yt\xc3\xb6st\xc3\xa4\xe2\x80\x9d h\xc3\xa4nen suositussa kirjassaan Pelkoa ja inhoa Las Vegasissa (1971). Kirjassa ja siit\xc3\xa4 tehdyss\xc3\xa4 elokuvassa toinen p\xc3\xa4\xc3\xa4henkil\xc3\xb6ist\xc3\xa4, asianajaja nimelt\xc3\xa4 Dr. Gonzo, on saanut haltuunsa adrenokromia maksuksi rahattomalta satanistilta, joka on ollut h\xc3\xa4nen asiakkaanaan. Duke k\xc3\xa4y aiheen tiimoilta dialogia Gonzon kanssa ja toteaa, ett\xc3\xa4 ainoa tapa saada adrenokromia on poistaa kilpirauhanen el\xc3\xa4v\xc3\xa4lt\xc3\xa4 \xe2\x80\x9dluovuttajalta\xe2\x80\x9d (sen poistaminen tappaa luovuttajan). Ainetta kuvataan kirjassa vaikutuksiltaan hyvin eksoottisiksi ja eritt\xc3\xa4in intensiivisiksi (\xe2\x80\x9densimm\xc3\xa4inen aalto tuntui kuin meskaliinin ja metamfetamiinin yhdistelm\xc3\xa4lt\xc3\xa4\xe2\x80\x9d). Adrenokromiuutetta suun kautta nauttiva Raoul Duke saakin aineesta pian yliannostuksen, n\xc3\xa4kee villej\xc3\xa4 hallusinaatioita, alkaa kouristella ja menett\xc3\xa4\xc3\xa4 tajuntansa. Kirjan elokuvaversion DVD-julkaisun kommenttiraidalla ohjaaja Terry Gilliam my\xc3\xb6nt\xc3\xa4\xc3\xa4 ett\xc3\xa4 h\xc3\xa4nen ja Thompsonin kuvaus aiheesta on t\xc3\xa4ysin fiktiivist\xc3\xa4 liioittelua.'